
أية ملاحظات أو انطباعات عن الراوي:
عندما دخلت عليها دارها وجدت غداؤها أمامها ولحت عليَّ بالأكل فواكلتها، ووجدت أن لها تجربة كبيرة في حياتها الاسرية والمجتمعية بين الناس، ولها شخصية قوية ونفوذ في عائلتها وعلى مستوا البلد لها احترامها.



بسم الله الرحمن الرحيم، اسأل انت وأنا بجاوبك، انتِ مريت في الحياة قبل 40 سنة وكنت حرمة بيت، وشو الدور اللي قمت فيه في دارك والحمولة؟                                                    
ذُقت عسل الحياة ومُرتها، والعسل ما بيجي الا بعد المرار، وانا نزلت على ضرة لجوزي في العيلة، وبحكم وضع جوزي ان أبوه هو علي نصار عميد الساحة عندنا كنت أشتغل في الساحة بالنسبة للطبيخ وكنت أنا عمتي هند وضرتي الحجة صبحة والحجة خضرة سلفتي والحجة رسمية سلفتي الثانية نشتغل هذا الاشي في الساحة، كل وحدة لها دور، الحجة هند كان الشور بيدها على كل اشي ولو حبة طحين وهي اللي تشور علينا وتقول، والحجة خضرة كانت غفير علينا وما في حايصة ولا لايصة الا توصلها لجوزي محمود علي، والحجة جميلة لا بتهش ولا بتنش، شو تقول الها الحجة هند: روحي بتروح وتعالي بتيجي، وعاشة مظلومة وماتت مظلومة، وكانت دايماً تقول: "يارب اجعلني مظلومة ماني ظالمة ومتهومة ماني تاهمة"، وكانن يسمينها أم خريطة لأنهن يتهمنها انها بتسرق، ولما ماتت كانن لخدود اللي عليها زي حب البندورة المشطب، ودعيت لربي:" ليميتني ولا يفيتني واشوف أمي لما يجيها موعدها أشوف موتتها زي موتت الحجة جميلة"، وضرتي صبحة كانت درويشة وعلى باب الله، بس كثيرة حكي وبَرِم، "والطبخة لما يكثروا طباخينها بتنحرق"، بس احنا في هذاك الوقت كنا تحت كلمة وحدة واللي هي كلمة الحجة هند الله يرحمها ويسامحها، ولما دخلت بينهن وكان عمري 12 سنة كنت ما بعرف لا الخبيز ولا النفيخ أو الطبيخ، وصرت شو أشوف منهن أتعلمه وأول مرة عجنت فيها، قالت لي الحجة هند بدكي تعملي قرصين أو كعبين رقاق بحليب، ورحُت وقطعت من العجين قطعتين أما كل قطعة بتعمل الها رغيف خبز كبير في الطابون، وجبيت ها المرق اللي هو عصا مدورة وملسة وبلشت أرق في أول كَعِب وماسك العصا بين ادية وروح وتعال فيها ومرة أدير العجين شمال ومرة يمين على لوحة خشب والمرق وراها، لما خليت العجين زي رُفع ورق الدخان وبعدها صفطت العجين أول وجه ورقيته بالمرق على الوجهين لما صار زي لفة العمامة صرت ألف فيه فوق بعضه زي الدحول، ووبخلي كل اللفة في بطن ايدي الشمال رادة دحول العجين كله على وجهي بس بخلي شوية من راس العجين مفرود على الخشب يعني اللي تطوله السكين في ايدي اليمين من ورا ظهر ايدي الشمال وبصير احز بالسكين شوية شوية وأرد في الدحول لورا لما أخلص حز الكعِب كله، وبعدها بأنفش العجين اللي حزيته على هذه الخشبة وبرش عليه شوية طحين على شان ما يجعلِص في بعضه (يجعلِص: يمسك)، وببقى غالي لي طنجرة حليب علىالموقدة ولراش لي عليها شوية سكر قدر ربع زبدية فخار وبعد ما يغلى الحليب ببلش أسقِط في الرقاق عليه تسقيط على داير ما يدور باب الطنجرة مش مرة وحدة على شان ما يُخبُص في بعضه، وبعد ما تغلى الطنجرة مرة ثانية بأهبط النار تحتها وبحرك بمغرفة الخشب شوية والحليب يغلى اللي يستوي كل العجين فيها وبأنزلها عن النار، وفي واحد قاعد بقصُر النا في السقيفة وشافني وأنا بأحز في العجين، واتعجب كيف بأحزش ايدي بالسكين، وسألني من وين ما خذة هذه الدورة؟، قلت له من أمي وشوف عيني، واللي بدها تتعلم اشي بتتعلمه.                                                                                         
 وكنا نعمل المناسف في الساحة للضيوف اللي بيجوا من برا، واحنا النسوان بس دورنا يبلش في خبز خُبز الشراك على الصاج، وهذا خبز الشراك زي عجين الرقاق بدون خميرة عجين بس مية وطحين قمح وطحين ذرة بيضا، ويكون اللَكن ثلثين طحين ذرة والثلث الثالث طحين قمح ونعجنه على المحل ونشدده، بدكش تكثر عليه ميه على شان يظل شاد وتقدر ترقه بديك على المنقلة وترميه على الصاج، ألحين لما بدنا طحين نطلب من عمتنا هند: يا عمة أجانا ضيوف على الساحة وبدنا نُشرك لهم، وتعطينا الطحين وحبة الملح، واللي باقت تعجن فينا هي أنا واللي ترمي على الصاج هي الحجة رسمية والحجة خضرة هي اللي تفُت الشراك أول بأول على المطرح، وتروح وحدة منا تجيب السمن أو الزبدة من عند الحجة هند وتبقى حاطة المونة كلها في الدار منها وجوة ما وحدة تقدر تتعدا عليها وتوخذ اشي بدون شورها، وتجيب هذه الوحدة منا شوية سمن في زبدية منها وتسيحهن على النار في طنجرة التوتية وتصبهن على الفت في اللَكَن، وتحمل اللَكن الحجة خضرة وتوديه لرجالنا اللي بطبخوا في اللحم على النار وهم بعدها يتولوا هذا الاشي، بس مُعلاق هذيك الذبيحة ينحط عند الحجة هند وتقول النا: حوسنَه: يعني وحدة بتفرمه وبتغسله ووحدة بتحط لها الحجة هند معلقة سمن في طنجرة وبتفرم عليها راسين بصل وبعد ما يقدَح البصل في السمن ويصير لونه أحمر بتحط فرم المُعلاق عليهن وبتحوسهن لما تطلع ريحتهن وبترد تحط هليهن زبديتين ميه وبتتركهن يغلين لما يستوين وبتنزلهن وبتحطهن قدام الحجة هند، وبتخليهن الحجة هند دايماً للعشا لكل أهل الدار، وأحنا بعد ما يخلصوا أكل في الساحة ويردوه علينا احنا نوكل ولو ما في لحم بس نوكل من اللي ظايل وراهم، ويوم ما يظل وراهم نبقى محتاطين بشوية شراك لأن المرقة وجاد نعاود نفِت فيهن ولما بدنا شوية سمن مرات يصح النا ومرات ما يصح النا من تحت ادين الحجة هند، ونوكل احنا وياها.                                                                            
والواحد بده يحكي اللي له واللي عليه، لما أجا علينا الجيش الاردني ومعه الحج عيسى اللي حمل دم ذي بالها يرحمه، أجا الحج عبد ومعه جاجات بلديات وقال لي: يا عم سويهن مع فَ وحطي كبدهن في زبادي حَولين الاناجر النحاس، وذبحهن وغليت مية على الموقدة ونتفت ريشهن فيها وغسلتهن وشَعوطتهن على النار وقطعتهن ونقطت القِدر بالسمن البلدي وأربع روس بصل وسلقتهن فيه لما استوين مع كبدهن وخبزة خبز شراك وفتيته في شوربتهن وشويت الجاج مع كبدهن في الطابون على الرضف (الحجارة أو الحصا اللي بينخبز عليها) وطولتهن ووحطيتهن على الفت في أناجِر النحاس والكبد في الزبادي وحملتهن لهم على باب الساحة وتناولهن مني رحمة جوزي الله يرحمه وتغدوا عليهن.                                                                                              

ولما كان يجي علينا خميس الاموات نبقى لامين بيض جاجاتنا البلدية وحاطينه عند الحجة هند ونيجي عليها ونقول الها: يا عمة اليوم بدنا نلون البيض، وتعطينا صبغة كنا نشتريها مشترى وصبغة كنا نعملها احنا من قشر البصل للون لصفر وهذيك الصبغة اللي تعطينا اياها الحجة هند للون لحمر، وبعد ما نسلق روس البصل البلدي نصير نفركه على حبة البيض المسلوقة في الميه سلاقة، ونقول: يوم الخميس افقد صاحبك لو ببيضة، ونوزع البيض على الناس في دورها، وأنا أعمل المقلة في هذاك اليوم والنسوان حَولية قاعدات زي ما أعمل المِقلة في خميس واحد مات، يعني على أول خميس بيجي بعد ما مات هذا الواحد أو الوحدة، في نسوان بجيبن البيض ونسوان بجيبن طحين القمح وطحين ذرة بيضا ونسوان بجيبن زهر القنبيط البلدي اذا في عندهن ونسوان زيت زيتون أو سيرج مرات واحنا من عندنا اللي بخس أو كل اشي والمقلا والنار أو البابور الكاز، وأبقى مجهزة مقليين نحاس وغطاة طنجرة التوتية الكبيرة وبابورين أو موقدتين على الحطب والوقيد كله من عندنا في خميس الاموات، ويبلشن اللي زي سلفاتي وحدة تعجن الطحين مع المية والبيض المفقوس والزهر المسلوق في الميه ويقدمين اللَكن حَدي وأتا أنشل منه بالزبدية وأدير على الغطاة وأقلب الغطاة على باب مقلا الزيت الحامي والمقلا الثاني كامِثل ونقول عن كل واحدة منهن رَدِة مِقلة، وكل ما يطلع ردتين منهن تنادي وحدة على ها الاولاد اللي بلعبوا حَولينا تعال ودي هذول لدار فلان عن روح لموات زي البيض وما نخصص عن روح فلان الا في الخميس اللي بيكون خميس واحد ميت.                                                                                  
اسمع باقت كل دار تذبح في يوم خميس الاموات، واللي ما بقدر يذبح يصله اللحم مطبوخ من اللي حَوليه، والوالدة أو المرة اللي امخلفة اجديد يصلها اللحم من كل دار ذبحت لو انها من طرف الحمولة، ولو باقت عيلتها ذابحة، لازم يصلها سواء في عيد ولا أيام عادية اللي بذبح بده يطعمها، وأنا جبت ولد أُسمه محمد ليلة وقفة العيد في الليل وقالوا للختيار اطلع فُطرة الولد قبل الصلاة، وثاني يوم كان العيد وذبحنا وذبحوا اللي بخصونا من عيلتنا وودوا لي حصتي مطبوخة على الدار، وأنا من حَمد الله كنت محبوبة للكُل.                                                                       
والحجة هند هي اللي كانت كبيرتنا في الدار، والحجة خضرة سلفتي كانت حُكُم وغفيرة، ألحين لما كانت تطبخ طبخة في دارها تقيم منها لولادها اللي بروحوا على المدرسة، وكانت تيجي عليها الحجة جميلة سلفتها وتقف على شباك السقيفة وفي ايدها ها الزبدية، وتقول لها الحجة خضرة: وشو بدكي، ترد هذيك: بدي لُقمة أكل أعشي فيها لولاد، ترد الحجة خضرة عليها: يجعلهم يقذفوه، واحنا قبل ما انعشي الختيارية واللي بتعبوا في الارض والرعيان واللي بروحوا واللي بيجوا، فش، ترد هذيك: مَهم يا مرة عم بدهم يناموا، ومرات تردها خايبة ومرات بعد نشاف ريق لما تحط الها شوية في الصحن، ولما كانت الحجة رسمية ما تعلم في الطبيخ تروح وتسرق لها صحن ولأولادها، لأن الجور بعلم الاجير السرقة، وهذه سقتها مش حرام لأنها بدها تطعم اعيالهم في الآخر هذول.    

وعمتي هند الله يرحمها كانت تحُط رغفة الخبز تحت ركبتها في الدار وتظل قاعدة عليهن والمونة منه وجوة، شو أخذت معاها، الله يرحمها، والله ربت لهم اشوي وشويات، وأنا لما جيت أصغر وحدة في كل السلفات والحمدُ لله ايدي سترة عليَّ في كل اشي، وكانت الله يرحمها تقول عني لسلفاتي: تعالن شوفن بنت الشيخ جميل اللي معلمها تسوي الخوابي والطوابين، لأني اتعلمت هذا الاشي كله عندهم بس وطلعت فيه عن سلفاتي.                                                           
ويوم يطلب ختيارنا بده فَت خبز مع حليب، تقول النا الحجة هند وحدة تخبز خُبز لزاقي على الصاج: انجيب طحين ذرة وقمح مخلوطات مع بعض قَديش بدك ونعجنه مع حليب وبعدها نصُبه صب على الصاج، بس هذا العجين بدون خميرة ومعه حبة ملح خفيفة، وبعد ما نصبه بالزبدية على الصاج ويستوي بده يقبع عن الصاج وبعدها بنقيمه وبنحطه على المنقلة وهيك لما نخلص العجينات كلهن، وبنبقى حالبين من البقرات وغالين الحليب مع شوية سكر بس غلوة وحدة وبنديره على الخبز، وبيجي ختياري وبحط ايده على وجه الفتة وبقول لأمه: حطيلنا شوية زبدة، وبتصير هي تُهُر في الزبدة على جواة ايده، وكن قالت له: يا ولدي شو مالك الي ساعة بهُر، وكن رد عليها: هه يَما والله ايدي ما انتَلت، وهو يبقى يسقط في الزبدة من بين أصابع ايده، ونسوي هذه الفَتة ونوكل ونوزع على الناس في صحون صيني، ولما باقت تلد عمدنا بقرة نحلب منها أول يوم وثاني يوم ونعمل كل يوم من هذا الحليب حَثيمة، بنغلي الحليب ومع شوية سكر لما يجمد الحليب ويصير قالب واحد في الطنجرة بنزل هذه الطنجرة عن النار وبنلف الواد كله على الناس نطعمهم حثيمة.          
ومرة دخلت بنتي عفيفة علينا وكنا قاعدين عند حماتي الحجة هند، وقاعد أخوي احمد، وطلبت عفيفة من جدتها لُقمة خبز وأعطتها فتفوتة قد كفت ايدها وطلعت البنت وبعد شوية الا هي راجعة بدها كمان مرة خبزة من جدتها، قالت الها: شو بدكي، قالت: عفيفة يا يَما بدي خبزة، ردت عمتي عليها: كون نُقزة، وأعطتها الخبزة وألحقتها طاسة حديد جنبها الله يرحمها والا دم عفيفة بيعفُر عَفِر، وقام أخوي احمد قال: أستغفر الله العظيم، دينكوا وربكوا، واحمد أخوي مهو مجنون، وراح كل اشي في طريقه، وما حدا يستجري يتخرف.                                                              
وأنا كنت أخيط لسلفاتي حوايجهن واعملت الهن اللبسة الداخلية و وصرت خياطة الواد وأول كروة اللي من ورا الخياطة للناس من برا عيلتي اعملنا فيها اساس دارنا، وهي كل سلفاتي وحجات العيلة الكبار اذا بنكرن ربهن بنكرِن اني أنا اللي هندمتهن وكنت أول من عمل الكلاسين الهن ولبستهن اياهن وهن ما بعرفنهن.                                                                                    
مهو ربُنا الله، الحق بنقال، لما كانت الوحدة فينا تلد ولد ولا بنت يذبحوا لها ذبيحة ويطبخنها هالسلفات وتميزها حماتي باللحمة الكبيرة والطرية زي المعلق والمخاخ وتدير بالها عليها في الاكل، وكان جوزي يبوس بناتي على الجورة أول ما أجيبهن، يعني بعد ما الدها وهي في ايد الداية الحجة حمدة، ويقول لي: الحمد لله على سلامتكي لما أجيب البنت، ولما أجيب الولد ما يقول اشي،وسألته عن هذا الاشي وقال: بالبنت بواسيكي في كلامي والولد مهو فرحة الي والكِ.           
تأخرفك ها الخُرافية، أجا خميس الأموات وقام الختيار ذبح خروف، ومش عارف على ايش اتكاتلت أنا وصبحة، اللي هي ضرتي، وقام كتلنا الثنتين، وقام هو وعلق الطبيخ عن أمه جوا على الموقدة، وفكره انا نحرد عن الطبيخ، وأجا عند ما نزل اللحمة وصار يقسم فيها علينا كل وحدة بأسمها، وحملت كل وحدة حصتها وأبعدت، والا هو بقول: أنا قلت اللي أكلن الكتلة بحردن عن الاكل، وقلت له: استنى وحياة بطنك بنقعدك على اللحمات لحاك واحنا يا اتعيبات اللي خبزنا لك الشراك حطين هلك بنبعِد لغادي وما بنوكل، لا والله ما فُزت فيها، وأكلنا غصب عنه ومش بخاطره، بس عاد بمزح هو.                                                                                                   
وليوم واحنا بناقل في الحب عن الجرون أنا وصبحة والا الحجة خضرة الغفيرة هذه شايفيتنه واحنا بنخبي في شوية حب جواة ثوب في المطبخ اللي تحت الستاحة، وسكرت الباب وخبيت المفتاح وطلت خضرة عن البلكون وقالت يا محمود لجوزي: قال: ها، قالت له: والله نسوانك خبين نقلة حب في المطبخ، وطلع الختيار بقول لي: وين مفتاح المطبخ؟ قلت له: وأنا شو اللي بعرفني، وقال: وين الحب اللي خبيتنه، قلت له: اللي حكالك كذاب وأنا بعرف اللي حكالك، قال: فش حدا حكالي، وسكت، وقلت له: بعرفش وين أحمد القُطني خبا المفتاح، لأنه كان خدام عندنا، وجيت بعد ما راق   وأبعد عن المطبخ وقعد، وزقيت وطحت لحادر وفتحت المطبخ وحملت ثوبي اللي فيه الحب ودخلة في الجونَة تاعت الغنم جوا،( الجونَة: جورة في أرضية المغارة، كنا نكوم فيها الزبل)، وحملت المفتاح ورحت عليه وقلت له: هي مفتاح المطبخ، باقي احمد القُطني حاطة على الشباك، وحمل المفتاح ودخل المطبخ بعيد عنك: زي ما ظَرَط فَص، قللت له، اطلع بدي أقول لك: ما زرعت ابليس الاني حري، وأنا بعرف اللي قالت لك، انت اللي قالت لك خضرة الحسين، لكن هي أكذب من كندرة، بعيد عن السامعين، قال لي: تتهميش الناس، قلت له: هي طلت عن البلكون وقالت لك، بس أنا لما دخلت لمغارة رحت أتصير نتفت ميه وطلعت، رد وقال: يعني هيك، خلص، وخضرة هي طلعت الكذابة.                                                                                               
وهذا المطبخ بقى تحت عليتي ولما تكون في عركة كبيرة أو عزومة كبيرة كنا ننزل المواعين عليه من العلالي ونشتغل الطبيخ فيه، وباقي الوقت نحُط فيه السخول الصغار، وغسيل المواعين والجلي كان بالرماد والكاز وبعد ما نشطفهن بالميه بعد الحت بالرماد والكاز باليف البلدي نرد نمسحهن بورق التين ويصيرن يلمعن لمع ويظلين ادينا زي الحرير.                                              
ولما كانت تهف على نفسي شوية زبدة، كنت أروح على صندوق الحجة هند وتبقى حاطة الزبدة في ها الزبدية وعلى وجها ثلاث دحبير زبدة أو في شاف فخار، وأقيم الدحابير عن وجه الزبدة وبيدي أقحف وجه الزبدة داير ما تدور الزبدية ولما تيجي وصارت آخر عمرها خفيفة نظر وتحط ايدها، كُن قالت: يا محمود هذه الزبدة خاسة، تعرف لأنها تحط ايدها على وجه الزبدية وما يصيبن الدحابير بُطن ايدها تعرف انها انصادة فيها، ويجي محمود ويقول الها: هي الدحابير على الوجه، تقول له: اللي أخذ أخذ من تحت الدحابير.                                                                 
والله كنت أساعد الناس في مياتمها وأفراحها ويوم تجيك وحدة بدها عونة في عزومة أو فتلت مفتول تروح معها وتساعدها وتقف معها وما أتونا عن حدا، وزي ما بقولوها اليوم عندك وباكر عندي، لما يكون الفرح أو الميتم في حمولتنا أنا اللي أقوم فيه وأقدر الز أو أرمي الشراك أو أعمل المقلة للموات، وبدي أحكيلك عن عرس واحد من ها الاعراس اللي صارت عندنا وأنا اللي قُمت فيه، عرس الحج عبد الحميد محمد، الدنيا كانت مغربية والا رحمت أمه جاية علينا على الدار وقبل العرس بيومين والا هي بتقول لي: اصحي ما تيجينا بدري يوم الجمعة يا أم موسى، قلت الها: اذا الله راد، ولما بنقوم الصبح بدري من النوم بنبه وحدة من ها البنات اللي تعمل الفطور لأهل الدار اذا كنت مستعجلة والله كان في وقت بأجهز الفطور لهم من دبس ولبن وزيت وزعتر وببقى رامية اللي ملوين أو ثلاثة خبز في الطابون والملو 5 أو 7 ترغفة على كُبر الطابون ومرات وبفطر معاهم وبعدها بأتسهل على دار العريس وببلشن النسوان يتجمعن لما يلتمين شوية نسوان اللي يقدرن كل وحدة من هن تمسك شغلة وتساعدنا فيها، وأنا أكون على روسهن، انتن نقين الرز وحطين المنقى في هذا اللَكن وانتن ولعين مواقد النار وانتن علقين طناجر التوتية على النار واسخنن فيهن المية وانتي يا فلانة جيبيلي السمن أوالسيرج وتعالي عندي جاي، وأبلش، أحط في كل طنجرة توتية كبيرة طاسة رز كبيرة زي طاسة حليب النيدو، بتوخذ الها رطل أو رطلين رز وأغرف فيها رز من اللَكَن اللي منقى منهالغبش زي صرار صغير أو خيطان أو في حبة بتيجي في الرز زي الرز بس أفتح منه هذه بدها تنقام بنقول الها زوان، وفي الاول كنا نغلي الرز بميته المنقوع فيها مع ملح وبعدها نزل الميه ونقطه بالسمن أو السيرج ونحركه لما يزهي لونه مع النقوط هذا والعُصفُر اللي محطوط عليه وهو منقوع وبعدها بنزل الطنجرة عن النار وهي الرز استوى، والميه تاعت الرز هذه نوخذها لشطِف الدار، وأظل أتردد على هذول الطناجر والطنجرة اللي بيستوي رزها أقول لثنتين من ها النسوان نزلنها ونعمل طناجر رز اللي يكفين الزلام، ولما كنت ما أبقى مفطر في داري تجيب أم العريس النا زيون وبندورة ورصيص، ونوكل وانسلك حالنا، ومرات انظل على لحم بطونة لما بتغدوا الزلام ويرجع الاكل من عندهم علينا ونوكل من اللي ظايل وراهم واذا ما في لحم نوكل رز وشوربة ونُصدر وبدون تعليقات زي اليوم، الناس كانت تقدر حمل الواحد في هذاك الوقت، مرات كانن النسوان يساعدن الزلام ويقدمن عندهم في تقديم الاكل في العرس، ومرات يطبخن هن وهم مع بعضهم على سوا، وكانوا يسووا شهوة طنجرة جريشة، وهذه الجريشة من القمح المطحون على الطاحونة البلدية وعلى الايد وأطبخها في الاول مع مية حلة بس تصير امفتحة يعني نافشة شوية وبعدها بصير أزيدها من شوربة اللحم ويظلوا يزيدوا فيها شوربة لما تنفِش على الاخر وتستوي، والزلام هم اللي بطبخوا اللحم لأن طبيخه ما بده تعب بس تقيم عنه القوشة اللي بتطلع على وجه الميه أو الشوربة وهم بيكونوا صادين فش وراهم اشي وبدهم يتسلوا، وفي أول الوقت كانوا يستنوا الناس كلها لما تجمع بعد صلاة الجمعة ويبلشوا يطلعوا في اللِكونة النحاس وكل واحد بيوخذ عليه 6 أو 7 زلام.                                                                                                  

واعملت المفتول للناس في دورها، ويوم أجوني من حمولة ثانية ناس ورحت أفتل لهم مفتول وفتلتلت لهم هذاك اليوم كيس بدهم ينشفوه ويخبوه لحينالحاجة، ولما رحت عليهم والا هن جارشات القمح ومغربلاته على شان الحبة الكبيرة تنزل ويجرشنها مرة ثانية اللي تظل ناعمة وصغيرة وما تنزل من الغربال، زمجهزات اللَكن اللي بدي أفتل فيه وطحين بلدي ومشربية ميه، وقعدت على شان أفتل، وبلشت أو ما رشيت في اللَكَن رشيت شوية طحين وبعدها درت شوية من هذه الجرشة الناعمة اللي ما يركب الحب فوق بعضه بس يكون حبة حبة على أرضية اللَكن ورشيت عليهن شوية ميه وحبة طحين قمح وبلشت أقول بادي الثنتين وهن مفرودات على وجه الجريشة وأسحب الجريشة من قدام لورا على داير اللَكن وأرجع بادي لقدام بس مخالفة واليمين سابقة الشمال، وأظل أفتل وأرش الميه والطحين لما تصير الحبة ناصحة ةتحسها ببطن ايدك، واليد هي اللي بتعرف شو بتحط وبتقيم، واسم الله ماشي على كل اشي من أوله، وبعد ما يربى هذا الحب، يعني يكبر من ورا الميه والطحين، بنرد وبنغربله في الغربال على شان الحب اللي مش رابي ينزل ةنعيد عليه واللي رابي نحطه في قور بقولوا له، وهذا القُور من الفخار المشوي واللي واسع وفي أرضيته خزوق صغيرة زي مصفاة التوتية اليوم وبعد ما نعبي فيه المفتول، نبقى معلقين طنجرة فيها نصها ميه على نار الموقدة أو البابور الكاز ونحُط القُور عليها ونُطين عليه بطينة تراب أو عجين على شان بخار المية أو هَبُو الطنجرة يظل طالع في القور ويسلق المفتول وهان المفتول بزهي لونه وبتفتح له شوية وبنفش وكل ما سلقنا قورين أو قصؤيتين بنزيد الميه في الطنجرة على شان بتخس، وبعد ما نقيم الحب أول مرة من القُور بنديره في اللَكن وبنرش عليه ميه وبعد ماينزل القُور الثاني بنرد هذا اللي رشينه عليه المية مرة ثانية في القُور وبنفِش أكثر من أول مرة وبنظل هيك نعمل لما تُخلُص كل الجريشة اللي امسوينها للمفتول، وفي هذاك اليوم عشونا من هذا المفتول ومع جاج بلدي، بعد ما ينقعوا المفتول في شوربة القرع مع البندورة يديروا عليه شوربة الجاج ويحطوا الجاج عليه ويوكلوا.                                                                                                     

